Starea de sănătate a prinţesei de Wales și a regelui Charles alimentează de săptămâni întregi zvonuri şi speculaţii. Noi imagini cu prinţesa Kate au fost publicate luni seară. Ea apare zâmbind alături de soţul ei, prinţul William, la o piaţă agricolă din Windsor, în vestul Londrei.
Imediat după ce au apărut aceste imagini, pe internet a început să circule o nouă teorie a conspirației, potrivit căreia nu ar fi vorba despre prințesa de Wales, ci despre o dublură a acesteia, însă nu există nicio sugestie că acest nou material a fost modificat în vreun fel, scrie BBC. Postările care susțin această teorie au strâns milioane de vizualizări pe diverse rețele sociale, precum TikTok sau X (fostă Twitter). "Nu are cum să fie Kate. E o dublură!", a scris un utilizator pe internet.
Este cel mai recent exemplu de teorii false care se răspândesc pe rețelele sociale despre Kate Middleton, care au fost declanșate de absența ei din viața publică, după o intervenție chirurgicală abdominală în ianuarie. În urmă cu câteva zile, Palatul Kensington a postat o fotografie cu Kate şi cei trei copii ai săi, alături de un mesaj de mulţumire din partea prinţesei, primele sale comentarii publice de la operaţia abdominală suferită în ianuarie. Agenţiile de presă, inclusiv Getty, Reuters, Associated Press şi AFP, au retras fotografia în cursul zilei pe motiv că ar fi fost modificată.
Thank you for your kind wishes and continued support over the last two months.
Wishing everyone a Happy Mother's Day. C
📸 The Prince of Wales, 2024 pic.twitter.com/6DywGBpLLQ
— The Prince and Princess of Wales (@KensingtonRoyal) March 10, 2024
Toate aceste episoade scot la iveală provocările cu care s-a confruntat mereu familia regală britanică de a menține un echilibru între rolurile publice și dreptul la viața privată. Totodată, a relevat și problema delicată de a cântări cât de mult poate dezvălui presei astfel încât opinia publică să fie satisfăcută sau să potolească posibile îngrijorări și speculații exagerate, notează WSJ.
După moartea tragică a prințesei Diana, urmărită agresiv de paparazzi, iar apoi scandalurile survenite după acuzațiile de ascultare a telefoanelor unor membri ai familiei britanice de către tabloide, presa britanică a fost încurajată să se bazeze mult mai mult pe informații atent verificate provenite chiar de la palatul regal.
Totuși zvonurile stârnite de spitalizarea lui Kate și apoi perioada de recuperare, în care n-a mai apărut decât rareori în public, au dovedit că prea puține informații și prea puțin acces sunt de asemenea dăunătoare, riscul fiind ca tăcerea să fie umplută cu știri false și bârfe de tot felul pe rețelele de socializare. Apoi, faptul că familia regală a reușit să înfrâneze curiozitatea intruzivă tabloidelor nu a împiedicat ca un competitor la fel de greu de stăpânit precum portalurile străine și personalitățile din social media, care au mai puține constrângeri decât mass-media tradițională, să le ia locul.
"În lumea de azi a rețelelor sociale, nu poți scăpa fără să spui nimic publicului, întrucât prea mult mister va scoate detectivul din toți, inclusiv al tuturor nebunilor din online", a explicat María Eugenia Yagüe, editorialistă a ziarului spaniol "El Mundo". Când prințesa Kate dispare cu lunile, iar regele Charles e diagnosticat cu un cancer necunoscut, opinia publică nu are de ales decât să speculeze continuu, îngăduind zvonurilor să se răspândească.
Cazul Concha Calleja, o scriitoare spaniolă care a scris mai multe cărți despre moartea presupus provocată a unor celebrități, inclusiv despre accidentul prințesei Diana, și care se prezintă ca expert în criminologie cu un master în psihologie, este grăitor. Ea a pretins că a aflat de la o sursă regală că viața prințesei de Wales a atârnat de un fir de ață după operație, fiind plasată în comă indusă. Aceste afirmații au silit palatul regal să reacționeze.
"Este un fals total și voi fi politicos: nu e deloc cazul", a declarat un oficial nenumit al palatului pentru presa britanică.
Lucrurile nu s-au oprit aici. După ce mass media britanică a preluat această negare, portalurile spaniole au amplificat știrea, iar de aici totul a ricoșat în forme bizare pe rețelele sociale.
Yagüe a spus că este greu de crezut că Calleja ar fi putut avea acces la o asemenea informație despre spitalizarea prințesei, în timp ce presa britanică nu putuse afla nimic.
Publicând o fotografie retușată de Ziua Mamei, fără să vrea, Kate doar a alimentat gura lumii.
Palatul Buckingham a fost apoi nevoit să respingă veștile despre moartea regelui Charles după ce un document fals a fost distribuit pe rețelele sociale din Rusia.
"De multe ori, o explicație simplă nu este foarte atrăgătoare, mai ales atunci când la mijloc sunt persoane celebre. Oamenii presupun că trebuie să existe cumva o explicație mai cuprinzătoare, sau că se întâmplă mai multe lucruri decât știu oamenii", a explicat Karen Douglas, profesor de psihologie la Universitatea din Kent, care a studiat teoriile conspirației.
"Cheia este ca mass media mainstream să primească informațiile corecte. În ultimă instanță, aceasta are responsabilitatea de a le spune cititorilor adevărul. Dacă nu pot avea încredere în ei, în cine să aibă încredere?", a spus Robert Jobson, jurnalist britanic și corespondent regal.
Dacă Palatul Buckingham a fost mai transparent, dezvăluind public că regele suferă de cancer, Palatul Kensington a fost mai zgârcit în a oferi detalii despre starea de sănătate a lui Kate Middleton dincolo de faptul că se simte bine.
A urmat o absență din ziare care a declanșat toată cavalcada de zvonuri, iar fotografia modificată a lui Kate a mărit proporțiile întregului episod.
În ultimul deceniu, după ce scurgerile în presă ale unor fotografii sau convorbiri private ale fețelor regale au declanșat procese, bârfele regale din presa de scandal s-au mai domolit. Acum, corespondenții regali își iau în mare măsură informațiile direct de la Palate.
O investigație ar fi fost lansată la London Clinic în legătură cu acuzațiile potrivit cărora personalul a încercat să acceseze dosarele medicale private ale Prințesei de Wales în timp ce aceasta era tratată acolo, potrivit The Guardian.
Cel puțin un membru al personalului a încercat să acceseze fișele medicale ale lui Kate în timp ce aceasta era pacientă la spitalul privat din centrul Londrei, în luna ianuarie, potrivit Mirror.
Publicația a citat o sursă care a declarat că șefii spitalului "au contactat Palatul Kensington imediat după ce incidentul le-a fost adus la cunoștință și au asigurat palatul că va exista o anchetă completă".
Autoritatea britanică de supraveghere a confidențialității și a protecției datelor a declarat că a primit un raport de încălcarea securității.
Un purtător de cuvânt al Information Commissioner's Office (ICO) a declarat marți: "Putem confirma că am primit un anunț de încălcare a legii și că evaluăm informațiile furnizate".
Palatul Kensington a declarat: "Aceasta este o problemă pentru Clinica din Londra".
Într-o declarație pentru Mirror, cei de la London Clinic au declarat: "Credem cu tărie că toți pacienții noștri, indiferent de statutul lor, merită intimitate și confidențialitate totală în ceea ce privește informațiile lor medicale."
Poliția metropolitană nu a putut confirma dacă a fost informată cu privire la aceste acuzații.
Detaliile despre starea de sănătate și operația prințesei nu au fost dezvăluite. Palatul Kensington a declarat anterior că nu are legătură cu cancerul și că aceasta a dorit ca informațiile sale medicale personale să rămână private.
"Este o breșă de securitate majoră, extrem de dăunătoare pentru imaginea spitalului, având în vedere reputația impecabilă pe care o are în ce privește tratarea membrilor familiei regale. Directorii spitalului au contactat Palatul Kensington imediat după ce incidentul le-a fost adus la cunoștință și au asigurat palatul că va fi derulată o investigație serioasă. Întreaga echipă este șocată și mâhnită de acuzațiile că un astfel de spital de încredere s-ar face responsabil de o asemenea încălcare a încrederii și a eticii", a dezvăluit o sursă anonimă din cadrul London Clinic.
Palatul Kensington a transmis că este de competența și responsabilitatea spitalului să se ocupe de această breșă de securitate, în timp ce organismul britanic care se ocupă de protecția datelor personale a primit un raport despre incident.